รัฐบาลไทย-ข่าวทำเนียบรัฐบาล-ประเดิมวันแรก สธ. ช่วยฉีดวัคซีนโควิดให้กลุ่มหมอพร้อมถูกเลื่อนนัดได้ 1 พันกว่าคน
วันพุธที่ 16 มิถุนายน 2564
ประเดิมวันแรก สธ. ช่วยฉีดวัคซีนโควิดให้กลุ่มหมอพร้อมถูกเลื่อนนัดได้ 1 พันกว่าคน
รองนายกรัฐมนตรีและรัฐมนตรีว่าการกระทรวงสาธารณสุข เผยช่วยฉีดวัคซีนโควิด 19 วันแรกให้ผู้สูงอายุ และ 7 กลุ่มโรคเรื้อรังลงทะเบียนผ่านหมอพร้อมที่ถูกเลื่อนนัดเดือนมิถุนายน มาฉีดที่ศูนย์ฉีดวัคซีนกลางบางซื่อเป็นไปด้วยความเรียบร้อย ผู้มารับบริการ 1 พันกว่า
รองนายกรัฐมนตรีและรัฐมนตรีว่าการกระทรวงสาธารณสุข เผยช่วยฉีดวัคซีนโควิด 19 วันแรกให้ผู้สูงอายุ และ 7 กลุ่มโรคเรื้อรังลงทะเบียนผ่านหมอพร้อมที่ถูกเลื่อนนัดเดือนมิถุนายน มาฉีดที่ศูนย์ฉีดวัคซีนกลางบางซื่อเป็นไปด้วยความเรียบร้อย ผู้มารับบริการ 1 พันกว่าคนมีความพึงพอใจ เผยวันนี้ได้รับวัคซีนแอสตร้าเซนเนก้า 6 แสนโดสกระจายตามสูตร ศบค.
บ่ายวันนี้ (16 มิถุนายน 2564) ที่ศูนย์ฉีดวัคซีนกลางบางซื่อ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข นายแพทย์สมศักดิ์อรรฆศิลป์ อธิบดีกรมการแพทย์ นายแพทย์สุวรรณชัย วัฒนายิ่งเจริญชัย อธิบดีกรมอนามัย แพทย์หญิงพรรณพิมล วิปุลากร อธิบดีกรมสุขภาพจิต นายแพทย์ไพศาล ดั่นคุ้ม เลขาธิการคณะกรรมการอาหารและยา (อย.) แพทย์หญิงมิ่งขวัญ วิชัยดิษฐ ผู้อํานวยการสถาบันโรคผิวหนัง และผู้อํานวยการศูนย์ฉีดวัคซีนกลางบางซื่อ และคณะผู้บริหารลงพื้นที่ตรวจเยี่ยมการฉีดวัคซีนโควิด 19 ให้กลุ่มผู้สูงอายุและกลุ่ม 7 โรคเรื้อรังพื้นที่ กทม.ที่ลงทะเบียนผ่านหมอพร้อมถูกเลื่อนนัดในเดือนมิถุนายน
นายอนุทินกล่าวว่า กระทรวงสาธารณสุขได้หารือกับทาง กทม. ว่าจะช่วยฉีดวัคซีนโควิด 19 ให้ผู้สูงอายุและผู้ป่วย 7 กลุ่มโรคเรื้อรังลงทะเบียนผ่านหมอพร้อมที่ถูกเลื่อนนัดในเดือนมิถุนายน ให้มาฉีดวัคซีนที่ศูนย์ฉีดวัคซีนกลางบางซื่อ ถือเป็นการแบ่งเบาภาระของ กทม. และช่วยกันทํางานตามนโยบายของนายกรัฐมนตรีที่ให้เร่งรัดการฉีดวัคซีนใน 2 กลุ่มนี้ให้เสร็จสิ้นโดยเร็ว เนื่องจากมีข้อมูลในต่างประเทศว่า หากทั้ง 2 กลุ่มนี้ได้รับการฉีดจํานวนมากสามารถลดอัตราการเสียชีวิตลงอย่างมีนัยสําคัญ ซึ่งขณะนี้มีการลงทะเบียนฉีดทั่วประเทศแล้วกว่า 10 ล้านคน
“การฉีดวัคซีนให้กลุ่มดังกล่าวในวันแรกบรรยากาศเป็นไปด้วยความเรียบร้อย มีผู้มารับการฉีดประมาณ 1 พันกว่าคน ซึ่งศูนย์ฉีดวัคซีนกลางบางซื่อมีการเตรียมวัคซีนไว้วันละ 2 พันโดส นัดมาชั่วโมงละ 200 คน เพื่อลดปัญหาการอคิวและความแออัด จากการสอบถามผู้สูงอายุที่ถูกเลื่อนนัดและมาฉีดวัคซีนในวันนี้ พบว่า แต่ละท่านมีความสุขและมีความพึงพอใจที่ได้รับวัคซีนเพื่อช่วยสร้างภูมิคุ้มกันโรค ทั้งนี้ ย้ําว่าเป็นการฉีดเก็บตกในคนที่ถูกเลื่อนหรือยกเลิกนัดการฉีดวัคซีน ผู้สูงอายุหรือผู้มีโรคประจําตัวที่ยังไม่ลงทะเบียน สามารถลงทะเบียนตามช่องทางต่างๆ เพื่อเข้ารับวัคซีนตามนัดหมายต่อไป” นายอนุทินกล่าว
นายอนุทินกล่าวต่อว่า วัคซีนโควิด 19 มีการทยอยส่งมอบตามกําหนด สัปดาห์นี้จะได้รับวัคซีนแอสตร้าเซนเนก้า1.6 ล้านโดส โดยวันนี้ กรมควบคุมโรคได้รับมอบ 6 แสนโดส และได้กระจายลงพื้นที่ทันที เนื่องจากเป็นการผลิตภายในประเทศทําให้ตรวจรับรองรุ่นการผลิตได้อย่างรวดเร็ว และวันที่ 18 มิถุนายนจะได้รับมอบอีก 1 ล้านโดส โดยการกระจายวัคซีนเป็นไปตามสูตรการคํานวณของ ศบค.
ด้านนายแพทย์สมศักดิ์ อรรฆศิลป์ อธิบดีกรมการแพทย์กล่าวว่า กลุ่มผู้สูงอายุ และ 7 โรคเรื้อรังพื้นที่ กทม.จองผ่านหมอพร้อมที่ถูกเลื่อนนัดเดือนมิถุนายนขอให้ติดต่อสอบถามโรงพยาบาลอีกครั้งก่อน เพราะอาจให้กลับมาฉีดตามเดิม หากต้องการฉีดที่ศูนย์ฉีดวัคซีนกลางบางซื่อ ขอให้โทรนัดหมายผ่านคอลเซนเตอร์หมอพร้อม โทร.0-2792-2333และมารับบริการทางประตูที่3 และ 4ให้นํา SMS นัดหมายพร้อมบัตรประชาชนมายื่นกับเจ้าหน้าที่ทางศูนย์ฯ ได้จัดจุด One Stop Service ฉีดกลุ่มเปราะบางโดยเฉพาะ พร้อมให้บริการ สําหรับประชาชนกลุ่มอื่นๆ ที่มารับวัคซีน หากเป็นเข็มที่ 1 ขอให้เข้าประตูที่ 2, 3 และ 4 ส่วนเข็มที่ 2 ขอให้เข้าประตูที่ 1 เท่านั้น ขอให้มาตามเวลานัด นําใบนําทางหรือ SMS นัดหมาย พร้อมบัตรประชาชนมายื่นกับเจ้าหน้าที่โดยข้อมูลการฉีดวัคซีนจะนําเข้าแอปพลิเคชันหมอพร้อมซึ่งศูนย์ฉีดวัคซีนกลางบางซื่อเปิดให้บริการทุกวัน ตั้งแต่เวลา 9.00-20.00 น.
*********************************** 16 มิถุนายน 2564